Басарбовски манастир
Басарбовският манастир „Свети Димитър Басарбовски“ е скален манастир в България.

Местоположение 
Манастирът се намира в долината на река Русенски Лом, край село Басарбово, община Русе, на 10 километра от град Русе. През 1978 г. е обявен за археологически паметник на културата от местно значение.

История 
Манастирът води началото си от периода на Второто българско царство (XII-XIV в.), но най-ранните данни датират от османските данъчни регистри от 1431 г. Taм той е отбелязан като „Бесараба“ – имот с 14 домакинства. Същевременно манастирът е отбелязан като „тимар на великия войвода“ – има се предвид Иванко Бесараб – тъст на цар Иван Александър. Според друго предание Басарбовският манастир е бил посветен на св. Теодор Тирон и св. Теодор Стратилат. Ктитор на манастира била царица Теодора Басараб – първа съпруга на цар Иван Александър и дъщеря на влашкия войвода Иванко Басараб. На името на войводата е кръстено и близкото село Басарбово. Най-известният обитател и вечен игумен е Свети Димитър Басарбовски, прекарал голяма част от живота си в манастира. Още Паисий Хилендарски споменава тази света обител в своята „История славянобългарска“. По времето на Руско-турската война (1768 – 1774) мощите на светеца са пренесени от ген. Иван П. Салтиков в Букурещ и поставени в митрополитската, а днес патриаршеска църква „Свети Свети Константин и Елена“ на 13 юли 1774 г., където те се намират и до днес. През 1937 г. в манастира се настанява монах Хрисант и започва да го обновява.

Храмовият празник на манастира е на 26 октомври, денят на Св. Димитър.

Галерия

Литература 
 "Краткое Сказание за Преподобнаго Отца нашего Димитриiя Бесарбовскаго, коего мощи почивать въ Унгро-ВлахiйскѪ,въ Букурещъ, МитрополитскѪ ЦърквѪ", Цариград, 1858 година;
 Мутафов В. архим., Преподобни Димитрий Басарбовски и неговият скален манастир до Русе, Русе (2000)

Външни препратки 
 Скален манастир „Св. Димитър Басарбовски“-от сайта на Русенската митрополия
 Басарбовски скален манастир – от сайта на Православието.ком
 Басарбовски скален манастир – bulgariamonasteries.com 
 Басарбовски скален манастир – 10 HDR Панорами, виртуална разходка и разказ със снимки

Бележки 

Манастири в Русенската епархия
Скални църкви и манастири в България
Сгради и съоръжения в област Русе
История на община Русе
100 национални туристически обекта